ກອງປະຊຸມສະໄໝສາມັນເທື່ອທີ 11 ສະພາແຫ່ງຊາດຊຸດທີ 13
(ພາບ: DuyLinh)
ວັນທີ 21/3, ກອງປະຊຸມສະໄໝສາມັນເທື່ອທີ 11, ເຊິ່ງແມ່ນກອງປະຊຸມສຸດທ້າຍຂອງສະພາແຫ່ງຊາດຊຸດທີ 13 ໄດ້ໄຂຂຶ້ນຢ່າງສົມກຽດຢູ່ນະຄອນຫຼວງ ຮ່າໂນ້ຍ.
ເຂົ້າຮ່ວມພິທີໄຂມີທ່ານ ຫງວຽນຟູ໋ຈ້ອງ, ເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ; ທ່ານ ເຈືອງເຕິ໋ນຊາງ, ປະທານປະເທດ; ທ່ານ ຫງວຽນເຕິ໋ນຢຸງ, ນາຍົກລັດຖະມົນຕີ; ທ່ານ ຫງວຽນຊິງຮຸ່ງ, ປະທານສະພາແຫ່ງຊາດ; ທ່ານ ຫງວຽນທ້ຽນເຍິນ, ປະທານຄະນະກຳມະການສູນກາງ ແນວໂຮມປະເທດຊາດ ຫວຽດນາມ; ບັນດານັກປະຕິວັດຜູ້ອາວຸໂສ, ບັນດາສະມາຊິກສະພາແຫ່ງຊາດ (ສສຊ); ຜູ້ຕາງໜ້າຄະນະທູຕານຸທູດ ແລະ ບັນດາອົງການຈັດຕັ້ງສາກົນຢູ່ຫວຽດນາມ.
ກ່າວປາໄສໄຂກອງປະຊຸມ, ທ່ານ ຫງວຽນຊິງຮຸ່ງ, ປະທານສະພາແຫ່ງຊາດ, ເນັ້ນໜັກເຖິງຄວາມສຳຄັນ ແລະ ຄວາມໝາຍພິເສດຂອງ ກອງປະຊຸມສະໄໝສາມັນເທື່ອທີ 11 ດ້ວຍປະລິມານວຽກງານຢ່າງຫຼວງຫຼາຍ ແລະ ມີເນື້ອໃນສຳຄັນຫຼາຍຢ່າງ. ທ່ານ ຫງວຽນຊິງຮຸ່ງ, ປະທານສະພາແຫ່ງຊາດ ຊີ້ແຈ້ງວ່າ:
“ທີ່ກອງປະຊຸມສະໄໝສາມັນຄັ້ງນີ້, ສະພາແຫ່ງຊາດຈະພິຈາລະນາ, ຕີລາຄາເພີ່ມເຕີມຜົນແຫ່ງການປະຕິບັດໜ້າທີ່ເສດຖະກິດ-ສັງຄົມ ແລະ ງົບປະມານແຫ່ງລັດປີ 2015. ຜົນແຫ່ງການປະຕິບັດແຜນການພັດທະນາເສດຖະກິດ - ສັງຄົມໄລຍະ 5 ປີ 2011-2015 ແລະ ຕົກລົງແຜນການພັດທະນາເສດຖະກິດ-ສັງຄົມໄລຍະ 2016-2020. ສະພາແຫ່ງຊາດຈະພິຈາລະນາ, ຮັບຮອງເອົາຮ່າງກົດໝາຍຈຳນວນໜຶ່ງ. ພິເສດ, ສະພາແຫ່ງຊາດຈະປັບປຸງການຈັດຕັ້ງກົງຈັກບັນດາອົງການແຫ່ງລັດ, ພິຈາລະນາສະຫຼຸບການເຄື່ອນໄຫວຂອງກົງຈັກລັດ; ພິຈາລະນາສະຫຼຸບການເຄື່ອນໄຫວຂອງກົງຈັກລັດໃນອາຍຸການຜ່ານມາ ແລະ ບັນດາບັຍຫາສຳຄັນອື່ນໆອີກ“.
ທ່ານ ຫງວຽນຊິງຮຸ່ງ, ປະທານສະພາແຫ່ງຊາດກໍ່ສະເໜີບັນດາ ສສຊ ຍົກສູງນ້ຳໃຈຮັບຜິດຊອບ, ມີຄວາມສາມັກຄີ, ປະຊາທິປະໄຕ, ມີພູມປັນຍາ, ປະກອບຫຼາຍຄວາມເຫັນຢ່າງເລິກເຊິ່ງ, ມີຄຸນນະພາບ, ປະກອບສ່ວນເພື່ອເຮັດໃຫ້ກອງປະຊຸມສຳເລັດຜົນ.
ຈາກນັ້ນ, ສະພາແຫ່ງຊາດກໍ່ຮັບຟັງທ່ານ ຫງວຽນຊວນຟຸກ, ຮອງນາຍົກລັດຖະມົນຕີ ຕາງໜ້າລັດຖະບານ, ສະເໜີບົດລາຍງານຕີລາຄາເພີ່ມເຕີມ ກ່ຽວກັບຜົນແຫ່ງການປະຕິບັດແຜນການພັດທະນາເສດຖະກິດ-ສັງຄົມປີ 2015. ການຜັນຂະຫຍາຍແຜນການພັດທະນາເສດຖະກິດ-ສັງຄົມປີ 2016 ແລະ ບົດລາຍງານແຜນການພັດທະນາເສດຖະກິດ-ສັງຄົມໄລຍະ 5 ປີ 2016-2020. ທ່ານ ຫງວຽນທ້ຽນເຍິນ, ປະທານຄະນະກຳມະການສູນກາງ ແນວໂຮມປະເທດຊາດ ຫວຽດນາມສະເໜີບົດລາຍງານສັງລວມຄວາມເຫັນຂອງຜູ້ມີສິດເລືອກຕັ້ງທີ່ສົ່ງເຖິງກອງປະຊຸມ.
ກ່ອນວາລະໄຂກອງປະຊຸມ, ບັນດາການນຳພັກ, ລັດ ແລະ ຜູ້ຕາງໜ້າບັນດາຄະນະຜູ້ແທນ ສສຊ ໄດ້ວາງພວງມາລາ, ເຂົ້າສຸສານໄວ້ອາໄລປະທານ ໂຮ່ຈີມິນ.
(ແຫຼ່ງຄັດຈາກ VOV)